આ પ્રયાસના ભાગ રૂપે, થોડા સમય પહેલા મારા શહેર વડોદરામાં જ રહેતા લેખિકા શ્રીમતી સુધાબહેન સાથે મુલાકાત થઈ. તેમના પુસ્તક ‘રસસુધા’ વિશેની વિગતો જાણીને ખરેખર આશ્ચર્ય અનુભવાયું ! ગુજરાતી સાહિત્યનું કદાચ વાનગીઓ માટેનું સૌથી મોટું પુસ્તક કહી શકાય એવી રચના અને મહેનત તેમણે આ પુસ્તક પાછળ કરી છે. તેઓ અત્યારે નેવું વર્ષના છે, તેમની સાથેની વાતચીતમાં તેમણે મને જણાવ્યું કે “હું આજે પણ પુસ્તકને સતત અપડેટ કરું છું. રોજ ઘણું વાંચું છું. નવા નવા નુસખાઓ શોધું છું. જૂની વાનગીઓ કાઢીને તેના સ્થાને નવી વાનગીઓ મૂકું છું.” આ પુસ્તકમાં શું છે એમ કહેવા કરતાં શું નથી ? એ કહેવું વધારે યોગ્ય લાગે છે. મીઠાઈઓ, ફરસાણ, ગુજરાતી, બંગાળી, પંજાબી, સાઉથ ઈન્ડિયન, મેક્સીકન, ચાઈનીઝ, થાઈ, સૂપ, સલાડ, નાસ્તાઓ, ફરાળી વાનગીઓ, આઈસ્ક્રીમ, અથાણાં, ચટણીઓ, મુખવાસ અનેક અનેક વસ્તુઓનો ખજાનો એમાં ભરેલો છે. કુલ 411 પાનાં અને 1000 થી પણ વધુ વાનગીઓનો સમાવેશ કરતા આ પુસ્તકની પ્રથમ આવૃત્તિ 1970 ની સાલમાં થઈ હતી. વધુમાં તેમણે જણાવ્યું હતું કે, “એ સમયે વાનગીઓના કોઈ પુસ્તક નહોતા. આ સર્વ પ્રથમ પુસ્તક હતું. એ વખતે એની કિંમત રૂ. 11 હતી.” સતત અપડેટ થતાં થતાં…. અત્યારે આ પુસ્તકની પંદરમી આવૃતિ ચાલે છે. માત્ર વાનગીઓ જ નહીં, પરંતુ આ પુસ્તકમાં જુદા જુદા દંતમંજનો, કેશતેલ, અનાજ સાચવવાની રીતો, અનુભવના ટૂચકા, વધેલા શાકભાજીઓની વાનગીઓ, વાનગીઓનું ડેકોરેશન, પોષક તત્વોની વિગતો જેવી અનેક વિગતો આપવામાં આવી છે. શ્રીમતી સુધાબહેને જણાવ્યું હતું કે “તેમાં આપેલી વાનગીઓ તેમજ ટૂચકાઓની વિગત એકદમ બરાબર જાતે ચકાસેલી છે. માપ વિગેરે સંપૂર્ણ ખાત્રીવાળા છે. દરેક વસ્તુની ઝીણવટ પૂર્વક નોંધ લેવામાં આવી છે.” આમ તેમણે પોતાનું સમગ્ર જીવન આ પુસ્તક પાછળ સમર્પિત કર્યું છે. હવે આ પુસ્તક અંગ્રેજીમાં પણ ઉપલબ્ધ છે.